Wardenburg

Wardenburg on Oldenburgi päritolu Taani ja Saaremaa aadlisuguvõsa. Wardenburgi suguvõsa kohta on esimesi teateid 1483. aastast, mil allikais mainitakse Oldenburgi raehärrat Johann Wardenburghi (suri pärast 1483). Suguvõsaliin algab Oldenburgi raehärra Hanns (Johann) Wardenborgkiga (suri pärast 1565). Viimase järeltulija Oldenburgi justiitsnõuniku Bernhard Dietrich Wardenburgi (1703−1788) poegadest põlvnesid suguvõsa peamised harud. Vanem poeg õuenõunik Anton Wilhelm Wardenburg (1734−1795) jätkas Oldenburgi liini. Tema poeg Jakob Georg Adam Wardenburg (1769−1805) oli nimekas arst; 1800−1803 oli ta Göttingeni ülikooli arstiteaduse erakorraline professor. Hatteni pastor Adam Levin Wardenburg (1741−1800) oli Oldenburgi noorema liini rajaja. Sellest suguvõsaharust põlvnes kindralmajor Wilhelm Gustav Friedrich Wardenburg (1781−1838), kellel oli oluline osa Oldenburgi suurhertsogiriigi sõjaväe arendamises. Johann Heinrich Nikolaus Wardenburg (1737−1814) astus Taani teenistusse ja temast sai majori auastmes sõjaväelane. Tema poeg justiitsnõunik Diedrich August von Wardenburg (1776−1856) tõsteti 1833. aastal koos noorema vennaga Taani aadliseisusse. Diedrich Augusti pojapoeg Friedrich Carl August von Wardenburg (1853−?) asus elama USA-sse, kus tema järeltulijad elavad tänapäevani. Johann Heinrich Nikolause vanem poeg ooberstleitnant Heinrich Leopold Friedrich von Wardenburg (1809−1869) oli Saksimaa liini esiisa. Viimase poeg Karl Gustav Lebrecht Ernst Wenzel von Wardenburg (1853−1932) tegi karjääri Saksimaa kuningriigi sõjaväes ja läks kindralleitnandi auastmes erru. 1903. aastal võeti ta Saksimaa kuningriigi rüütelkonna matriklisse. Kindrali surmaga suri see suguvõsaliin välja. Heinrich Leopold Friedrich noorem vend Ernst Christian Ludwig von Wardenburg (1811−1886) asus elama Saaremaale ja immatrikuleeriti 21. jaanuaril (ukj 2. veebruaril) 1849 Saaremaa rüütelkonda. Mõisaomandit perekonnal siiski Saaremaal ei tekkinud. Selle liini esindajad elavad praegu Saksamaal. Teine Bernhard Dietrichi poeg kaupmees Johann Diedrich Wardenburg (1743−1808) asus 1760. aastal elama Hollandisse Amsterdami. Tema poeg Bernard Diederik Gijsbert Wardenburg (1786−1858) sai 1809. aastal Baieri kuningalt Maximilian I Josephilt aadlitiitli ja tõsteti vabahärra seisusse. 1809−1814 kuulus talle Alam-Saksimaal Exteni rüütlimõis. Tema liin on alles tänini. Bernhard Dietrich Wardenburg (1703−1788), Oldenburgi tõeline justiitsnõunik Adam Levin Wardenburg (1741−1800), Hatteni pastor Jakob Georg Adam Wardenburg (1769−1804), Göttingeni ülikooli arstiteaduse erakorraline professor (1800−1803) Diedrich August von Wardenburg (1776−1856), justiitsnõunik, Apenrade bürgermeister Wilhelm Gustav Friedrich Wardenburg (1781−1838), Oldenburgi kindralmajor, sõjaajaloolane Friedrich Owe Sophus Ludwig von Wardenburg (1820−1894), õigusteaduse doktor, diplomaat, Saksi-Weimari tõeline salanõunik Karl Gustav Lebrecht Ernst Wenzel von Wardenburg (1853−1932), Saksi kuningriigi kindralleitnant "Albert Wardenburgi järeltulijad". Originaali arhiivikoopia seisuga 9. aprill 2018. Vaadatud 9. aprillil 2018. Danmarks Adels Aarbog. Treogtyvende aargang. Kjøbenhavn: Vilh. Tryders Boghandel, 1906. Lk 446-447 [1]. Der Adel der russischen Ostseeprovinzen (Estland, Kurland, Livland, Ösel). 1. Teil. Die Ritterschaft. Neustadt an der Aisch: Bauer & Rape, inhaber Gerhard Gessner, 1898 (ümbertrükk 1980). Lk 475. Genealogisches Handbuch der baltischen Ritterschaften. Teil: Oesel. Tartu: Osaühing „Ilutrükk”, 1935. Lk 418-422 [2]. Genealogisches Handbuch des Adels. Adelige Häuser B. Bd VII. Limburg an der Lahn: C. A. Starke Verlag, 1965. Lk 445-449. Genealogisches Handbuch des Adels. Adelslexikon. Bd XV. Limburg an der Lahn: C. A. Starke Verlag, 2004. Lk 458. Väljavõte Saaremaa rüütelkonna genealoogilisest käsiraamatust